-----------------------------------------------------------------------
  1. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจส่งผลกระทบต่อการดำเนินธุรกิจ สถานะการเงิน
และผลประกอบการของกลุ่มบริษัทสามารถจำแนกได้ดังนี้

ความเสี่ยงจากความผันผวนของราคาวัตถุดิบโลหะ

วัตถุดิบโลหะ ได้แก่ เหล็ก ซึ่งประกอบไปด้วย เหล็กแผ่นดำ เหล็กแผ่นขาว เหล็กรูปพรรณ
รวมถึงสเตนเลสและอลูมิเนียมซึ่งเป็นวัตถุดิบหลักที่ใช้ในการผลิตสินค้าของกลุ่มบริษัท
คิดเป็นร้อยละประมาณ 58.65 ของต้นทุนขาย
ทั้งนี้ราคาโลหะดังกล่าวจะมีความผันแปรไปตามอุปสงค์และอุปทานของผู้ผลิตและผู้ใช้โลหะทั่วโลก
รวมทั้งปัจจัยอื่นๆ เช่น อัตราแลกเปลี่ยน อัตราภาษีนำเข้า และการกำหนดค่าธรรมเนียมพิเศษ
(Surcharge) เป็นต้น ดังนั้นความเสี่ยงจากความผันผวนของราคาวัตถุดิบโลหะ
จึงมีผลกระทบโดยตรงต่อต้นทุนขายและผลกำไรของกลุ่มบริษัท

อย่างไรก็ตาม การกำหนดราคาขายผลิตภัณฑ์ของกลุ่มบริษัทนั้น ใช้นโยบายต้นทุนบวกกำไร
รวมทั้งกลุ่มบริษัทได้มีการติดตามการเปลี่ยนแปลงของราคาวัตถุดิบอย่างใกล้ชิด
เพื่อประเมินสถานการณ์และแนวโน้มของราคาของวัตถุดิบดังกล่าว
และนำมาพิจารณาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังซึ่งเป็นต้นทุนหลักของกลุ่มบริษัทให้มีความเหมาะสม
จากนโยบายการกำหนดราคาที่ดีและการบริหารสินค้าคงคลังที่ดี
ทำให้กลุ่มบริษัทสามารถรักษาส่วนต่างของกำไรได้ ดังนั้น
การผันผวนของราคาวัตถุดิบโลหะจึงไม่ส่งผลกระทบต่อการดำเนินงานของกลุ่มบริษัทอย่างมีนัยสำคัญ

ความเสี่ยงจากการพึ่งพิงตลาดในประเทศ

ปัจจุบันกลุ่มบริษัทมีรายได้หลักมาจากการขายผลิตภัณฑ์ให้กับลูกค้าภายในประเทศ
โดยสัดส่วนรายได้จากลูกค้าภายในประเทศปี 2548/2549 ปี 2549/2550 และปี 25502551
เท่ากับร้อยละ 98.11 ร้อยละ 97.42 และร้อยละ 98.36 ตามลำดับ
ซึ่งหากภาวะเศรษฐกิจและอุตสาหกรรมภายในประเทศเกิดการชะลอตัว
อาจส่งผลกระทบต่อรายได้และผลกำไรของกลุ่มบริษัทได้
อย่างไรก็ตามกลุ่มบริษัทได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
และแนะนำลูกค้ารายอื่นให้มาซื้อผลิตภัณฑ์และบริการของกลุ่มบริษัทต่อๆ กัน
ส่งผลให้มีฐานลูกค้าที่เพิ่มขึ้นอย่างรวดเร็ว โดยในปัจจุบันกลุ่มบริษัทมีฐานลูกค้ากว่า 2,000 ราย
และมีแนวโน้มที่จะเพิ่มขึ้นอย่างต่อเนื่อง
นอกจากนี้กลุ่มบริษัทยังมีแผนที่จะขยายตลาดไปยังต่างประเทศให้มากขึ้น
โดยการเพิ่มช่องทางการจัดจำหน่ายในต่างประเทศ
ไม่ว่าจะเป็นการติดต่อตัวแทนจัดจำหน่ายในต่างประเทศ การออกงานแสดงสินค้า ฯลฯ
ซึ่งการเพิ่มช่องทางการจัดจำหน่ายดังกล่าวจะสามารถลดการพึ่งพิงรายได้จากตลาดในประเทศลงได้ส่วนหนึ่ง

ความเสี่ยงจากภาวะเศรษฐกิจและการเมือง

ความผันผวนของภาวะเศรษฐกิจและการเมืองมีผลกระทบโดยตรงต่อธุรกิจของกลุ่มบริษัท
กล่าวคือในช่วงที่เศรษกิจชะลอตัวลง ภาคอุตสาหกรรมต่าง ๆ ก็ได้มีการชะลอการขยายธุรกิจ
การลงทุน และชะลอการสั่งซื้อ
อย่างไรก็ตามกลุ่มบริษัทได้พยายามที่จะมุ่งเน้นการพัฒนาผลิตภัณฑ์และบริการที่หลากหลายและมีคุณภาพ
ตรงตามความต้องการของกลุ่มลูกค้าเป้าหมาย
และได้พยายามสร้างตราสินค้าให้เป็นที่รู้จักและยอมรับของกลุ่มลูกค้าให้มากขึ้น
เพื่อให้สามารถรักษาส่วนแบ่งตลาดของบริษัท
รวมทั้งขยายฐานลูกค้าจากที่มีอยู่ให้กว้างขวางมากยิ่งขึ้น ทำให้ปัจจุบันกลุ่มบริษัทมีฐานลูกค้ากว่า
2,000 ราย ใน 25 กลุ่มอุตสาหกรรม
ซึ่งเป็นการกระจายความเสี่ยงจากการพึ่งพิงรายได้ในอุตสาหกรรมใดอุตสาหกรรมหนึ่ง

ความเสี่ยงที่บจก.มาร์ค เวิลด์ไวด์ จะไม่ได้รับ ISO

บจก.มาร์ค เวิลด์ไวด์ ได้รับสิทธิประโยชน์จากสำนักงานคณะกรรมการส่งเสริมการลงทุน (BOI) โดยมีเงื่อนไขที่สำคัญคือ ต้องดำเนินการให้ได้รับใบรับรองคุณภาพตามมาตรฐาน ISO9000 หรือมาตรฐานสากลอื่นที่เทียบเท่าภายใน 2 ปีนับแต่วันที่เปิดดำเนินการ (วันที่บริษัทเปิดดำเนินการครบทั้งโครงการและได้แจ้งกับทางสำนักงานฯ) หากไม่สามารถดำเนินการได้ภายในกำหนดเวลาดังกล่าว จะถูกเพิกถอนสิทธิและประโยชน์ยกเว้นภาษีเงินได้นิติบุคคลเป็นเวลา 1 ปี กล่าวคือจะถูกลดระยะเวลาการได้รับสิทธิยกเว้นภาษีเงินได้นิติบุคคลจาก 3 ปี เหลือ 2 ปี และจะส่งผลกระทบโดยตรงต่อกำไรสุทธิของกลุ่มบริษัท แต่อย่างไรก็ตาม บจก.มาร์ค เวิลด์ไวด์ ได้เริ่มนำระบบบริหารคุณภาพ ISO9001 : 2000 มาใช้ในกระบวนการผลิตและการควบคุมคุณภาพ และจะดำเนินการให้ได้รับรองมาตรฐานคุณภาพภายในปี 2552 ซึ่งคาดว่าบจก.มาร์ค เวิลด์ไวด์ จะสามารถขอรับการรับรองได้ตามเงื่อนไข เนื่องจากที่ผ่านมาทีมผู้บริหารของบริษัท และบจก.สยาม ไอโซ โปร มีประสบการณ์ในการขอรับการรับรองมาตรฐานระบบบริหารคุณภาพ ISO9001 : 2000 

 

ความเสี่ยงจากความไม่แน่นอนของรายได้

รายได้จากการขายผลิตภัณฑ์ของกลุ่มบริษัทมีความไม่แน่นอนเนื่องจากการขายของกลุ่มบริษัทเป็นการขายแบบโครงการ
(project by project) และไม่มีสัญญาระยะยาวกับลูกค้า
เมื่อลูกค้าติดต่อและระบุความต้องการเบื้องต้นเข้ามาแต่ละครั้ง
กลุ่มบริษัทจะให้คำปรึกษาและแนะนำเกี่ยวกับตัวผลิตภัณฑ์ตามที่ลูกค้าต้องการ
ทีมวิศวกรจะคำนวณโครงสร้างและการรับน้ำหนัก
และจะทำการประเมินราคาและเสนอราคาไปให้ลูกค้าเพื่อนำไปเปรียบเทียบกับผู้ผลิตรายอื่นๆ
จากนั้นหากลูกค้าตัดสินใจสั่งซื้อ กลุ่มบริษัทจึงเริ่มดำเนินการผลิต
ดังนั้นจึงเกิดความไม่แน่นอนของรายได้ ประกอบกับผลิตภัณฑ์ของกลุ่มบริษัทส่วนใหญ่ เช่น
ชั้นวางของในโกดัง แท่นลำเลียง พาเลท และป้ายจัดแสดงสินค้า ฯลฯ
จะใช้สำหรับสนับสนุนการปฏิบัติงานของลูกค้า
แต่ไม่ใช่ชิ้นส่วนหรือวัตถุดิบหลักที่ลูกค้าต้องนำไปใช้เพื่อการผลิต จึงมีอายุการใช้งานที่ค่อนข้างนาน
ดังนั้นลูกค้าแต่ละรายจึงมีความต้องการสั่งซื้อในลักษณะที่ไม่ต่อเนื่อง หรือนานๆ ครั้ง
โดยอาจสั่งซื้อเมื่อมีโครงการก่อสร้างใหม่ มีการขยายพื้นที่โกดังจัดเก็บ
ขยายอาคารโรงงานหรือสำนักงาน ซึ่งแต่ละครั้งจะมีระยะเวลาที่ไม่แน่นอน
แต่อย่างไรก็ตามจากการที่กลุ่มบริษัทมีผลิตภัณฑ์ที่หลากหลาย
จึงสามารถรองรับความต้องการจากหลายอุตสาหกรรม
ประกอบกับการที่ผลิตภัณฑ์ของกลุ่มบริษัทได้รับความไว้วางใจจากลูกค้าจำนวนมาก
ทำให้ในปัจจุบันมีฐานลูกค้ากว่า 2,000 ราย กระจายใน 25 กลุ่มอุตสาหกรรม
และลูกค้าแต่ละรายโดยเฉพาะกลุ่มผู้ผลิตรถยนต์จะมีการเปลี่ยนแปลงรูปแบบรถยนต์หรือออกรถรุ่นใหม่หมุนเวียนกัน
ทำให้มีความต้องการสั่งซื้อผลิตภัณฑ์สำหรับจัดเก็บและลำเลียงจากกลุ่มบริษัทอย่างต่อเนื่อง

ความเสี่ยงจากการเข้ามาของผู้ประกอบการรายใหม่ที่มีศักยภาพ

ปัจจุบันกลุ่มบริษัทเป็นผู้ผลิตและจำหน่ายผลิตภัณฑ์โลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจรในภาคตะวันออก ซึ่งลูกค้าของกลุ่มบริษัทมีอยู่ทั่วประเทศ
ส่วนใหญ่กระจายอยู่ตามภาคตะวันออก กรุงเทพฯ และปริมณฑล รวมทั้งบริเวณใกล้เคียง
โดยผู้ประกอบการที่ดำเนินธุรกิจใกล้เคียงกับบริษัทและบริษัทย่อย
ส่วนใหญ่จะเป็นผู้ประกอบการรายเล็กๆ ที่กระจายอยู่ตามแหล่งชุมชน
หรือเป็นผู้ประกอบการรายใหญ่ที่ผลิตและจำหน่ายผลิตภัณฑ์โลหะเช่นเดียวกัน
แต่ยังไม่มีการผลิตผลิตภัณฑ์และการให้บริการที่ครบวงจรเช่นเดียวกับของกลุ่มบริษัท
จึงถือได้ว่ากลุ่มบริษัทเป็นผู้นำในอุตสาหกรรมนี้
แต่เนื่องจากการดำเนินธุรกิจเกี่ยวกับผลิตภัณฑ์โลหะมีการใช้เงินลงทุนที่ไม่สูงมากนัก
หากในอนาคตมีผู้ประกอบการรายใหม่ที่มีศักยภาพในการดำเนินธุรกิจ
มีเครื่องจักรที่มีเทคโนโลยีทันสมัย มีระบบการจัดการที่ดี
เข้ามาดำเนินธุรกิจเช่นเดียวกับกลุ่มบริษัทก็อาจมีผลกระทบต่อส่วนแบ่งการตลาดได้
แต่อย่างไรก็ตามการลงทุนในธุรกิจนี้จะต้องอาศัยประสบการณ์
และระยะเวลาในการสร้างการยอมรับจากลูกค้า
รวมทั้งต้องมีการวางแผนและมีระบบการบริหารจัดการการผลิตที่ดี
มีการพัฒนาผลิตภัณฑ์และปรับปรุงกระบวนการผลิตเพื่อให้เกิดประสิทธิภาพสูงขึ้นจึงจะสามารถอยู่รอดและสร้างผลกำไรในธุรกิจนี้ได้
ซึ่งกลุ่มบริษัทได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
จึงเป็นการรักษาฐานลูกค้าให้กลับมาซื้อผลิตภัณฑ์ของกลุ่มบริษัทต่อไป

ความเสี่ยงจากอัตราแลกเปลี่ยน

 ในปี 2550/2551 บริษัทมีการสั่งซื้อสินค้าจากต่างประเทศเป็นเงินสกุลยูโร และดอลล่าร์สหรัฐ จึงทำให้บริษัทมีความเสี่ยงจากการผันผวนของอัตราแลกเปลี่ยน ซึ่งที่ผ่านมาบริษัทได้ลดผลกระทบจากอัตราแลกเปลี่ยน โดยการตรวจสอบและเฝ้าสังเกตการเปลี่ยนแปลงของค่าเงินอย่างใกล้ชิดอยู่ตลอดเวลา รวมทั้งการทำสัญญาซื้อขายเงินตราต่างประเทศล่วงหน้า (Forward Contract) หรือชำระหนี้ก่อนกำหนด โดยพิจารณาตามความเหมาะสมของกระแสเงินสดและสถานการณ์ในขณะนั้น

 ในอนาคตบริษัทคาดว่ายังคงต้องสั่งซื้อสินค้าจากต่างประเทศต่อไป ดังนั้นบริษัทจะยังคงรักษานโยบายการลดผลกระทบจากความเสี่ยงในอัตราแลกเปลี่ยนโดยวิธีดังกล่าว ทั้งนี้จะพิจารณาจากความเหมาะสมของสถาณการณ์ในขณะนั้น